Αλέξης Αλεξανδρής

Ο **Αλέξης Αλεξανδρής** (Κιάτο, 21 Οκτωβρίου 1968) είναι Έλληνας πρώην διεθνής ποδοσφαιριστής και νυν προπονητής ποδοσφαίρου. Έχει κατακτήσει 10 πρωταθλήματα Ελλάδος στην καριέρα του. Σε επίπεδο Α' Εθνικής έχει πετύχει συνολικά 186 τέρματα, επίδοση που τον κατατάσσει στην έκτη θέση των κορυφαίων σκόρερ όλων των εποχών. Είναι από τους νεότερους στο ελληνικό ποδόσφαιρο που έχουν σημειώσει χατ-τρικ, αλλά και παγκοσμίως. Διετέλεσε αρχηγός της Βέροιας και του Ολυμπιακού, ενώ κλήθηκε στην Εθνική Ελλάδος όντας ποδοσφαιριστής Β' Εθνικής. Συνολικά κατέκτησε 10 πρωταθλήματα Ελλάδος στην καριέρα του.

## Ποδοσφαιρική καριέρα
### Σε συλλογικό επίπεδο
Ξεκίνησε το ποδόσφαιρο ως επιθετικός σε ηλικία 13 ετών όταν εντοπίστηκε από τους σκάουτερ του Πέλοπα Κιάτου το 1981 και εντάχθηκε στην Ακαδημία του Πέλοπα της οποίας ήταν και ο πατέρας του (παλιός ποδοσφαιριστής του Πέλοπα Κιάτου) μεταξύ των ιδρυτών. To 1982 oι υπεύθυνοι της Ακαδημίας του Πέλοπα αποφάσισαν την απόσχιση και τη δημιουργία της *Αναγέννησης Κιάτου* ξεκινώντας από την Γ' κατηγορία Κορινθίας με πρόεδρο τo Παναγιώτη Μπαζέλη και με τον Αλεξανδρή να προωθείται στην πρώτη ομάδα στα 14 του ως δεξιός χαφ. Πανηγύρισε 2 συνεχόμενες ανόδους με την Αναγέννηση Κιάτου. Την περίοδο 1983-84 σε ηλικία 15 ετών σημείωσε 30 γκολ στη Γ' κατηγορία, την επομένη 30 στη Β' κατηγορία, και την περίοδο 1985-86 σκόραρε 32 στην Α' κατηγορία Κορινθίας, όντας από τους νεότερους πρώτους σκόρερ στην ιστορία των ερασιτεχνικών πρωταθλημάτων. 

#### Βέροια
Σε ηλικία 18 ετών, ήδη στέλεχος της Εθνικής Νέων, μετά από εισήγηση του Τέλη Μπατάκη πήγε στη Βέροια και αγωνίστηκε στη Β' Εθνική την περίοδο 1986-87. Tον Οκτώβριο 1986 έκανε ντεμπούτο στο πρωτάθλημα σ’ έναν αγώνα εναντίον του Απόλλωνα. Με τη Βέροια σημείωσε 10 γκολ μέχρι τον Μάιο του 1988 (τα 6 εκ των οποίων σε επίπεδο Α' Εθνικής), όταν η Βέροια υποβιβάστηκε στη Β' Εθνική. Συνέχισε να αγωνίζεται με την ομάδα για τα επόμενα τρία χρόνια στο πρωτάθλημα της Β' Εθνικής, στο οποίο αναδείχθηκε πρώτος σκόρερ την περίοδο 1989-90, φτάνοντας τα 21 γκολ.

### ΑΕΚ
Το 1991  πήρε μεταγραφή για την ΑΕΚ, αντί 48 εκατομμυρίων δραχμών και παρά το ενδιαφέρον του ΠΑΟΚ και του Παναθηναϊκού. Στην ΑΕΚ με προπονητή τον Ντούσαν Μπάγεβιτς χρησιμοποιήθηκε ως δεξί χαφ για 2 σεζόν και κατέκτησε τρία πρωταθλήματα. Αναδείχθηκε μία φορά πρώτος σκόρερ (1993-94), παίζοντας στην επίθεση συμπαίκτης με τον Βασίλη Δημητριάδη.

### Ολυμπιακός
Το 1994, μετά τη λήξη του συμβολαίου, μετακινήθηκε στον Ολυμπιακό. Την περίοδο 1996-97 αναδείχθηκε και πάλι πρώτος σκόρερ. Αξιομνημόνευτο έχει μείνει το τέρμα που σημείωσε εναντίον του Άγιαξ στις 23 Οκτωβρίου 1998 στη φάση των ομίλων του Τσάμπιονς Λιγκ (1998-99). Χαρακτηριστικά έχουν μείνει επίσης τα τέρματα του με ανάποδο ψαλίδι.

Το 2006 αποσύρθηκε από την ενεργό δράση, έχοντας συνολικά 504 συμμετοχές πρωταθλήματος και 249 τέρματα, καθώς και 48 συμμετοχές στις ευρωπαϊκές διοργανώσεις με 10 τέρματα. Από αυτά τα 202 σε 408 αγώνες είναι πρώτης κατηγορίας πρωταθλήματος. Είναι 4ος σκόρερ των εθνικών πρωταθλημάτων με 234 τέρματα μετά τους Θωμά Μαύρο και Αντώνη Αντωνιάδη (260 γκολ) και Κριστόφ Βαζέχα (244 γκολ). Επίσης, μαζί με τον Γιώργο Ανατολάκη και τον Μίμη Δομάζο είναι οι τρεις ποδοσφαιριστές που έχουν κατακτήσει 10 πρωταθλήματα Ελλάδας. (Ο Αντώνης Νικοπολίδης έχει 11 και ο Πρέντραγκ Τζόρτζεβιτς 12 πρωταθλήματα).Ο πατέρας του, ήταν ποδοσφαιριστής στον Πέλοπα Κιάτου και φίλαθλος του Ολυμπιακού, ομάδα την οποία υποστηρίζει από μικρός και ο Αλεξανδρής.

### Μετέπειτα καριέρα
Το καλοκαίρι του 2003 υπέγραψε συμβόλαιο με thn Shenzhen Jianlibao της Κίνας όπου θα γινόταν ο πρώτος Έλληνας που θα αγωνιζόταν στη χώρα, αλλά δεν μπόρεσε να ταξιδέψει λόγω της πανδημίας των πουλερικών, ενώ σύντομα η ομάδα του πτώχευσε και υποβιβάστηκε σε χαμηλότερες κατηγορίες για την σεζόν 2004. Ετσι, το καλοκαίρι του 2004 υπέγραψε με την ΑΕ Λάρισας στη Β' Εθνική, παρτενέρ στην επίθεση με το Θωμά Κυπαρίσση και με προπονητή το Γιώργο Δώνη, αλλά εντός εξαμήνου επέστρεψε στην Α' Εθνική με τη φανέλα της Καλλιθέας. Εκεί προπονητής ήταν ο Τάκης Λεμονής και ο Αλεξανδρής βρήκε τον παλιό καλό του εαυτό. Με την αποχώρηση του Λεμονή το 2005, μεταγράφηκε στον ΑΠΟΠ Κινύρας στην Κύπρο όπου έκλεισε την καριέρα του.

### Στις εθνικές ομάδες
Με την Εθνική Ελλάδας ο Αλεξανδρής αγωνίστηκε 42 φορές, έχοντας σημειώσει 10 τέρματα. Το ντεμπούτο του πραγματοποιήθηκε στις 27 Μαρτίου 1991, στην εκτός έδρας φιλική αναμέτρηση με το Μαρόκο (0–0). Συμμετείχε στην αποστολή της Ελλάδας που έλαβε μέρος στην τελική φάση του Παγκοσμίου Κυπέλλου των ΗΠΑ το 1994, αγωνιζόμενος σε έναν αγώνα.

Υπήρξε βασικό στέλεχος της εθνικής Ελπίδων που έλαβε μέρος στον τελικό του Ευρωπαϊκού Πρωταθλήματος Ελπίδων (Κ-21) το 1988, εναντίον της Γαλλίας. Επίσης ήταν στέλεχος της Εθνικής Παίδων το 1985 και αρχηγός της μεσογειακής εθνικής ομάδας που κατέκτησε το χρυσό μετάλλιο στην Αθήνα το 1991 σε βάρος της Τουρκίας.

## Καριέρα ως προπονητής
Μετά την αποχώρησή του από την ενεργό δράση, ο Αλεξανδρής ξεκίνησε καριέρα προπονητή. Υπήρξε προπονητής στα τμήματα υποδομών του Ολυμπιακού, ενώ έχει εργαστεί ακόμη στην κυπριακή ΠΑΕΕΚ, στην Κέρκυρα και στην Ελασσόνα. Ακολούθησε η Σεβερίν από τη Ρουμανία, στην οποία αρχικά συμφώνησε το Δεκέμβριο του 2012 αλλά τελικά δεν ανέλαβε. Το 2013 ανέλαβε την ομάδα του Ιάλυσου, ενώ το 2014 ανέλαβε τον Άρη Αρχαγγέλου. Τον Ιανουάριο του 2016 επέστρεψε για δεύτερη φορά στην Ελασσόνα μετά από τρίμηνο πέρασμα στην ομάδα της Β' ΕΠΣ Εύβοιας, ΑΟ Αμαρυνθιακός, ενώ συνέχισε στην Αθλητική Ένωση Πάρου (Α.Ε. Πάρου).

## Τίτλοι
### Σε συλλογικό επίπεδο
* **10 [[Ελληνικό πρωτάθλημα ποδοσφαίρου ανδρών|Πρωταθλήματα Ελλάδας]]**: 1992, 1993, 1994 (ΑΕΚ), 1997, 1998, 1999, 2000, 2001, 2002 και 2003 (Ολυμπιακός)
* **1 [[Κύπελλο Ελλάδος ποδοσφαίρου ανδρών|Κύπελλο Ελλάδας]]**: 1999 (Ολυμπιακός)

### Σε εθνικές ομάδες
* **1 [[Μεσογειακοί Αγώνες 1991| Μεσογειακό Κύπελλο ]]**: 1991

### Σε ατομικό επίπεδο
* **[[Ποδοσφαιρικά βραβεία ΠΣΑΠ|Καλύτερος Έλληνας ποδοσφαιριστής ελληνικού πρωταθλήματος]]**: 1993-94, 2000-01 
* **Πρώτος σκόρερ** Α΄ Εθνικής την περίοδο 1994 με 24 γκολ (ΑΕΚ)
* **Πρώτος σκόρερ** Α΄ Εθνικής την περίοδο 1997 με 23 γκολ (Ολυμπιακός)
* **Πρώτος σκόρερ** Α΄ Εθνικής την περίοδο 2001 με 20 γκολ (Ολυμπιακός)
* **Πρώτος σκόρερ** Α΄ Εθνικής την περίοδο 2002 με 21 γκολ (Ολυμπιακός)
* **Πρώτος σκόρερ** Β΄ Εθνικής την περίοδο 1990 με 21 γκολ (Βέροια)
* **Πρώτος σκόρερ** Β΄ Εθνικής την περίοδο 1991 με 16 γκολ (Βέροια)
* **Πρώτος σκόρερ** Κύπελλο Ελλάδος την περίοδο 2001-02 με 11 γκολ (Ολυμπιακός)

## Σημειώσεις

## Παραπομπές


## Πηγές

*
## Βιβλιογραφία
* *Οι θρυλικές εποχές 1953-1959 1996-2003 οι πρωταγωνιστές*, Έκδοση *Ελληνικά γράμματα* Αθήνα 2003 ISBN 960-406-582-3
* *Η Ιστορία του Ολυμπιακού* , Έκδοση *Γ.Χ. Αλεξανδρής*, Αθήνα 1996
* *Η Ιστορία της ΑΕΚ*, Έκδοση *Γ.Χ. Αλεξανδρής*, Αθήνα 1996
* *Θρύλος πορεία μέσα στο χρόνο*, Έκδοση *Ηλιότριπο', Αθήνα 1997 ISBN 569-584-365-2*
* *Χρυσός Θρύλος* Έκδοση *Art Press,Εκδοτική Α.Ε.*, Αθήνα 1997
* *Εθνική Ελλάδος πορεία μέσα στο χρόνο*, *Εκδόσεις Παπαζήση* Αθήνα 2001
* *Εθνική Ελλάδος ποδοσφαίρου* Χρ. Αρβανίτης
* *Ολυμπιακός ένα αρχείο μια ιστορία* Β. Καρδάσης ,Μίλητος 1997
* *Αλμανάκ* Περιοδικό εικόνες, 1991

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Π.Α.Ε. Βέροιας
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Γ.Σ. Καλλιθέας
Κατηγορία:Προπονητές ποδοσφαίρου Α.Ο. Κέρκυρας
Κατηγορία:Ποδοσφαιριστές ΑΠΟΠ Κινύρα Πέγειας
Κατηγορία:Προπονητές ποδοσφαίρου ΑΠΟΠ Κινύρα Πέγειας
Κατηγορία:Ποδοσφαιριστές Παγκοσμίου Κυπέλλου 1994
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Έλληνες ποδοσφαιριστές στο εξωτερικό